GENERÁLNA PROKURATÚRA
SLOVENSKEJ REPUBLIKY
X/1 Spr 74/19/1000 - 3
Zbierka služobných predpisov 
generálneho prokurátora
Slovenskej republiky
Por. č. 9/2019

P R Í K A Z

generálneho prokurátora Slovenskej republiky

z    26. novembra 2019,

ktorým sa určujú podrobnosti na vykonanie zákona č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov

Podľa § 10 ods. 2 zákona č. 153/2001 Z. z. o prokuratúre v znení neskorších predpisov a § 10 ods. 8 zákona č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov vydávam tento príkaz:

Článok 1
Úvodné ustanovenia

(1)	Zákon č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov (ďalej len „zákon“) ustanovuje podmienky poskytovania ochrany osobám v pracovnoprávnom vzťahu) v súvislosti s oznamovaním kriminality alebo inej protispoločenskej činnosti (ďalej len „protispoločenská činnosť") zamestnávateľa alebo zamestnanca. Ochrana sa vzťahuje na oznamovateľa,) ktorý v dobrej viere uviedol skutočnosti s presvedčením o ich pravdivosti, ktoré môžu významnou mierou prispieť k objasneniu závažnej protispoločenskej činnosti) alebo inej protispoločenskej činnosti,) o ktorých sa dozvedel v súvislosti s výkonom svojho zamestnania alebo funkcie.

(2)	Účelom tohto príkazu je upraviť podrobnosti o vnútornom systéme preverovania oznámení) podľa § 10 a 11 zákona na Generálnej prokuratúre Slovenskej republiky (ďalej len „zamestnávateľ“).

(3)	Vnútorný systém preverovania oznámení predstavuje mechanizmus, ktorý umožňuje prokurátorovi, právnemu čakateľovi prokuratúry, asistentovi prokurátora a inému zamestnancovi Generálnej prokuratúry Slovenskej republiky (ďalej len „zamestnanec“) oznámiť svoje obavy alebo podozrenie z pozorovanej potenciálnej alebo aktuálnej protispoločenskej činnosti v rámci činnosti zamestnávateľa a jeho zamestnancov, ktorý zvyšuje transparentnosť, kultúru vnútorných vzťahov zamestnávateľa a podporuje poctivé správanie.

Článok 2
Predmet úpravy

Tento príkaz upravuje podrobnosti o
a)	podávaní oznámení,
b)	preverovaní oznámení a oprávneniach zodpovednej osoby pri preverovaní oznámení,
c)	zachovaní mlčanlivosti o totožnosti oznamovateľa,
d)	evidovaní oznámení podľa § 11 ods. 1 zákona,
e)	oboznamovaní oznamovateľa s výsledkom preverenia jeho oznámenia 
f)	spracúvaní osobných údajov uvedených v oznámení.

Článok 3
Zodpovedná osoba

(1)	Zodpovednou osobou,) ktorá plní úlohy zamestnávateľa podľa § 10 ods. 4 až 7 a § 11 ods. 1 a ďalšie úlohy podľa zákona, je osobný úrad zamestnávateľa.

(2)	Označenie zodpovednej osoby, ako aj uvedenie spôsobu podávania oznámení podľa tohto príkazu je zverejnené na webovom sídle zamestnávateľa.

Článok 4
Podávanie oznámení

(1)	Zamestnávateľ je povinný prostredníctvom zodpovednej osoby prijať každé anonymné i neanonymné oznámenie oznamovateľa, ktorý sa v súvislosti s výkonom svojho zamestnania, postavenia alebo funkcie dozvedel o skutočnostiach, ktoré sa týkajú protispoločenskej činnosti.

(2)	Oznámenie možno podať písomne alebo ústne. 

(3)	Písomné oznámenie je možné podať 
a)	priamo zodpovednej osobe,
b)	odovzdaním do podateľne zamestnávateľa alebo na poštovú prepravu s uvedením adresy zamestnávateľa a zodpovednej osoby ako adresáta a označením veci „oznámenie podľa zákona č. 54/2019 Z. z.“, 
c)	zaslaním telefaxom na číslo telefaxu zodpovednej osoby uvedené na webovom sídle zamestnávateľa alebo
d)	zaslaním v elektronickej forme na emailovú adresu zodpovednej osoby uvedenej na webovom sídle zamestnávateľa; na tento účel bude vytvorená osobitná emailová adresa, ku ktorej bude mať prístup iba zodpovedná osoba.

(4)	Podanie oznámenia ústnou formou sa uskutočňuje prostredníctvom zodpovednej osoby, ktorá o ústne podanom oznámení spíše úradný záznam. 

(5)	Oznámenie podané elektronickými prostriedkami nemusí byť podpísané kvalifikovaným elektronickým podpisom. 

(6)	Každý zamestnanec, do dispozície ktorého sa dostalo oznámenie, je povinný odovzdať ho bezodkladne zodpovednej osobe. Zamestnanec sa nesmie s obsahom oznámenia oboznamovať; ak k oboznámeniu došlo, je povinný zachovávať mlčanlivosť.

Článok 5
Preverovanie oznámení
a oprávnenia zodpovednej osoby pri preverovaní oznámení

(1)	Zodpovedná osoba preverí každé prijaté oznámenie do 90 dní od jeho prijatia. Ak nemožno vzhľadom na povahu veci preveriť oznámenie v tejto lehote, môže ju zodpovedná osoba predĺžiť o 30 dní. Ak bolo oznámenie podané neanonymne, zodpovedná osoba písomne oznámi oznamovateľovi dôvody predĺženia preverovania oznámenia.

(2)	Pri preverovaní podnetu sa vychádza z jeho obsahu, bez ohľadu na osobu oznamovateľa, osobu, proti ktorej oznámenie smeruje alebo tretiu osobu. Ak je podľa obsahu oznámením iba časť podania, vykoná sa preverovanie iba v tomto rozsahu. Ak sa oznámenie skladá z viacerých samostatných bodov, preveruje sa každý z nich samostatne.

(3)	Zodpovedná osoba na účely preverenia oznámenia a zistenia, či došlo k protispoločenskej činnosti, môže vykonať vnútorné šetrenie. 

(4)	Zodpovedná osoba vykoná úkony smerujúce k prevereniu oznámenia oznamovateľa a na účely vnútorného šetrenia je oprávnená 
a)	obstarať potrebné podklady,
b)	vyžiadať písomné vyjadrenie oznamovateľa alebo ho vypočuť osobne,
c)	vyžiadať písomné vyjadrenie alebo vypočuť osobne osobu, ktorá sa mala dopustiť protispoločenskej činnosti,
d)	vyžiadať písomné vyjadrenie alebo vypočuť osobne tretiu osobu,
e)	vykonať obhliadku miesta, na ktorom sa mal zamestnanec zamestnávateľa dopustiť protispoločenskej činnosti a vyžadovať pri tom účasť dotknutého zamestnanca, oznamovateľa, prípadne aj tretej osoby.

(5)	Organizačné zložky zamestnávateľa poskytujú zodpovednej osobe súčinnosť nevyhnutnú na preverovanie oznámení.

(6)	Výsledkom preverenia oznámenia je zápisnica, v ktorej zodpovedná osoba uvedie skutočnosti nachádzajúce sa v oznámení, vyjadrí sa ku každej skutočnosti, ktorú oznamovateľ uvádza, a to z hľadiska preverenia pravdivosti v oznámení uvedených skutočností a z hľadiska posúdenia ich právnej relevancie vo vzťahu k možnému naplneniu znakov protispoločenskej činnosti a navrhované alebo prijaté opatrenia.

(7)	Zápisnica podľa odseku 5 obsahuje najmä:
a)	označenie oznamovateľa; ak ide o anonymné oznámenie, uvedie sa iba poznámka, že ide o anonymné oznámenie,
b)	označenie dňa a formy podania oznámenia,
c)	stručný popis predmetu oznámenia, 
d)	označenie fyzickej osoby poverenej za zodpovednú osobu preverením oznámenia,
e)	vykonané úkony v rámci vnútorného šetrenia,
f)	preukázané zistenia a vyhodnotenie oznámenia ako
1. nedôvodného,
2. dôvodného so zistením závažnej protispoločenskej činnosti alebo
3. dôvodného so zistením inej protispoločenskej činnosti, 
g)	deň a spôsob vybavenia oznámenia,
h)	opatrenia navrhnuté alebo prijaté na odstránenie protiprávneho stavu, ak bolo oznámenie dôvodné,
i)	potvrdenie o odovzdaní a prevzatí dokladov,
j)	dátum vyhotovenia zápisnice a meno, priezvisko a podpis osoby, ktorá zápisnicu vyhotovila.

Článok 6
Zachovanie mlčanlivosti o totožnosti oznamovateľa

(1)	Zodpovedná osoba je povinná pri preverovaní neanonymných oznámení zachovávať mlčanlivosť o totožnosti oznamovateľa. Totožnosť oznamovateľa môže byť zverejnená len zodpovednej osobe a ak sa preukáže, že oznámenie je dôvodné, aj štatutárnemu orgánu zamestnávateľa.

(2)	Zodpovedná osoba prijme vhodné organizačné a technické opatrenia na zabezpečenie ochrany anonymity oznamovateľa.

(3)	Povinnosť mlčanlivosti o totožnosti oznamovateľa trvá aj po ukončení vnútorného preverovania alebo vyšetrovania orgánov činných v trestnom konaní, a to aj vtedy, ak sa podozrenie z protispoločenskej činnosti nepreukázalo. 

(4)	K evidencii oznámení oznamovateľov má prístup len zodpovedná osoba a štatutárny orgán zamestnávateľa. 

(5)	Za porušenie povinnosti zachovávať mlčanlivosť o totožnosti oznamovateľa sa nepovažuje poskytnutie údajov o totožnosti oznamovateľa orgánom činným v trestnom konaní.

Článok 7
Evidovanie oznámení

(1)	Zodpovedná osoba bezodkladne zaeviduje každé oznámenie do evidenčnej pomôcky podľa osobitného služobného predpisu) pod samostatným číslom. Evidenciu oznámení vedie zodpovedná osoba oddelene v samostatnom registri.

(2)	Evidencia oznámení obsahuje
a)	dátum doručenia oznámenia,
b)	meno, priezvisko a adresu pobytu oznamovateľa; ak ide o anonymný oznámenie, uvedie sa iba poznámka, že ide o anonymné oznámenie,
c)	predmet oznámenia,
d)	výsledok preverenia oznámenia,
e)	dátum skončenia preverenia oznámenia,
f)	koniec lehoty uloženia veci v evidencii oznámení.

(3)	Zodpovedná osoba zodpovedá za správnu evidenciu oznámení.

(4)	Na oznámenia a iné formy záznamov, ktoré pochádzajú z činnosti zodpovednej osoby pri preverovaní oznámení, ktorým uplynula lehota uloženia, sa vzťahuje osobitný služobný predpis.)

Článok 8
Oboznamovanie s výsledkom preverenia oznámenia

(1)	Zodpovedná osoba oznámi oznamovateľovi výsledok preverenia jeho oznámenia a opatrenia, ak sa prijali na základe preverenia oznámenia, do desiatich dní od skončenia preverenia oznámenia.

(2)	Oznámenie o výsledku preverenia oznámenia obsahuje vyjadrenie, či bolo oznámenie dôvodné. Ak bolo oznámenie dôvodné, oznámenie obsahuje aj opatrenia, ktoré boli navrhnuté alebo prijaté zo strany zamestnávateľa, všeobecného charakteru, ako aj opatrenia, ktoré boli navrhnuté alebo prijaté voči osobe, ktorá sa dopustila protispoločenskej činnosti.

Článok 9
Spracúvanie osobných údajov

(1)	Zamestnávateľ prostredníctvom zodpovednej osoby spracúva osobné údaje dotknutých osôb, ktorými sú oznamovateľ, osoba, ktorej osobné údaje sú obsiahnuté v podanom oznámení, ako aj tretie osoby, ktorých osobné údaje sa nachádzajú v podanom oznámení (ďalej len „osobné údaje“). 

(2)	Účelom spracúvania osobných údajov je preverenie oznámení oznamovateľov protispoločenskej činnosti, o ktorej sa dozvedeli v súvislosti s výkonom svojho zamestnania alebo funkcie.

(3)	Rozsah spracúvaných osobných údajov je najmä: meno, priezvisko, identifikátor osoby, dátum narodenia, bydlisko, pracovná pozícia oznamovateľa, osoby podozrivej z protispoločenskej činnosti a tretích osôb, ktorých osobné údaje sa nachádzajú v podanom oznámení.

(4)	Pre účely zákona č. 18/2018 Z. z. o ochrane osobných údajov a o zmene a doplnení niektorých zákonov je zamestnávateľ prevádzkovateľom informačného systému, v ktorom sa spracúvajú osobné údaje.

Článok 10
Zrušovacie ustanovenie

Zrušuje sa:
Príkaz generálneho prokurátora Slovenskej republiky por. č. 3/2015 z 25. júna 2017, ktorým sa určujú podrobnosti na vykonanie zákona č. 307/2014 Z. z. o niektorých opatreniach súvisiacich s oznamovaním protispoločenskej činnosti a o zmene a doplnení niektorých zákonov.

Článok 11
Účinnosť

Tento príkaz nadobúda účinnosť 1. decembra 2019.

	podpis
	JUDr. Jaromír  Č i ž n á r
	generálny prokurátor Slovenskej republiky